***NACRT PROGRAMA***

Na temelju članka 11. stavak 2. Zakona o poticanju malog gospodarstva („Narodne novine“ 29/02, 63/07, 53/12, 56/13 i 121/16) i članka 36. Statuta Grada Metkovića („Neretvanski glasnik“ 1/21) Gradsko vijeće Grada Metkovića na svojoj \_\_\_ sjednici održanoj \_\_\_\_\_\_\_\_\_\_ 2021. godine donosi

**PROGRAM**

**potpora** **poduzetnicima za ublažavanje**

**posljedica uzrokovanih pandemijom koronavirusa COVID – 19 tijekom 2021. godine**

1. **OSNOVNE ODREDBE**

**Članak 1.**

Programom pomoći poduzetnicima za ublažavanje posljedica uzrokovanih pandemijom koronavirusa COVID – 19, (u daljnjem tekstu: Program), utvrđuju se ciljevi Programa, korisnici, nositelji provedbe, uvjeti da dodjelu potpore, sredstva za realizaciju programa i postupak dodjele potpora.

**Članak 2.**

Cilj ovog Programa je ublažavanje negativnih poslovnih posljedica, koje su uzrokovane pandemijom koronavirusa COVID – 19, tijekom 2021. godine, poduzetnicima na području Grada Metkovića.

1. **NOSITELJ I VRIJEDNOST PROGRAMA**

**Članak 3.**

Nositelj provedbe ovoga Programa je Jedinstveni upravni odjel Grada Metkovića, Odsjek za komunalne poslove, prostorno planiranje, gospodarstvo i fondove EU (u daljnjem tekstu: Grad). Financijska vrijednost Programa potpora iznosi 500.000,00 kuna.

1. **KORISNICI PROGRAMA**

**Članak 4.**

Korisnici potpora iz Programa su subjekti malog gospodarstva (obrti i trgovačka društva) definirani Zakonom o poticanju razvoja malog gospodarstva (NN 29/02, 63/07, 53/12, 56/13 i 121/16), sa sjedištem, a obrtnici i s prebivalištem na području Grada Metkovića (u daljnjem tekstu: Korisnici potpora). Korisnici potpora moraju obavljati djelatnosti na području grada Metkovića. Ukoliko djelatnost obavljaju na lokaciji koja nije na području grada Metkovića istima je moguće isplatiti potporu do maksimalno 50% ostvarenog/predviđenog prava na potporu.

Prihvatljivi korisnici potpora su:

* subjekti kojima je Odlukom Stožera civilne zaštite potpuno ili djelomično obustavljena gospodarska aktivnost, odnosno oni kojima je Odluka Stožera civilne zaštite Republike Hrvatske uzrokovala pad gospodarske djelatnosti, tj. pad prihoda,
* subjekti koji imaju najmanje 1 zaposlenu osobu u punom radnom vremenu (vlasnik ili zaposleni radnik) – *vlasnik obrta smatra se zaposlenikom svog obrta ukoliko nema zasnovan radni odnos kod druge pravne ili fizičke osobe*
* subjekti koji nisu bili u blokadi prije donošenja Odluke Stožera civilne zaštite Republike Hrvatske,
* subjekti koji su osnovani do 30. lipnja 2020. godine
* subjekti koji do dana podnošenja zahtjeva nemaju dugovanje prema Gradu Metkoviću i gradskim trgovačkim društvima,
* subjekti koji nemaju nepodmirenih obveza prema Republici Hrvatskoj, o čemu evidenciju vodi Porezna uprava,
* subjekti kojima nisu izrečene sankcije zbog kršenja mjera propisanih odlukama Stožera civilne zaštite Republike Hrvatske u vezi pandemije COVID-19,
* subjekti nad kojima nije otvoren stečajni postupak, postupak predstečajne nagodbe i postupak likvidacije, te da nije u postupku gašenja obrta,
* subjekti koji sukladno Uredbi Europske komisije (EU 1047/2013) od 18. prosinca 2013. godine o primjeni članaka 107. i 108. Ugovora o funkcioniranju Europske unije na *de minimis* potpore maksimalan iznos svih potpora male vrijednosti, nisu ostvarili, tijekom razdoblje od 3 fiskalne godine potporu veću od 200.000.00 eura, uključujući i potporu dobivenu iz ovog Programa.

1. **PRIHVATLJIVI I NEPRIHVATLJIVI TROŠKOVI**

**Članak 5.**

Potpora se odobrava za financiranje tekućeg poslovanja (obrtna sredstva) koje Korisnik potpore smatra neophodnim za nastavak poslovanja.

Prihvatljivi su troškovi nastali od 1. siječnja 2021. godine do raspisivanja Javnog poziva.

Potpore se odobravaju za sljedeće prihvatljive troškove:

* troškovi najma poslovnog prostora za koji postoji ugovor o najmu (isključeni su subjekti s kojima je korisnik povezan vlasničkim ili upravljačkim pravima, te subjekti u vlasništvu članova obitelji),
* režijski troškovi,
* troškovi nabave sirovine i materijala,
* troškovi knjigovodstvenih usluga,
* troškovi servisa opreme i postrojenja za obavljanje osnovne djelatnosti,
* troškovi ulaganja u poslovne prostore opremajući ih za obavljanje djelatnosti sukladno odlukama i preporukama SCZ/HZJZ,
* troškovi nabave zaštitne opreme i dezinfekcijskih sredstava.

**Članak 6.**

Neprihvatljivi troškovi u razdoblju korištenja ovih mjera su:

* povećanje troškova knjigovodstvenih usluga u odnosu na vrijeme prije 1.ožujka 2020. godine,
* povećanje troškova najma poslovnih prostora, u odnosu na vrijeme prije 1.ožujka 2020. godine,
* troškove režija promjenom tarifnih i obračunskih sustava, u odnosu na vrijeme prije 1.ožujka 2020. godine.

**Korisnik potporu može ostvariti samo jednom.** Ukoliko je za iste troškove ostvario pravo na potporu iz drugog proračuna (državnog ili županijskog), ne može za iste troškove ostvariti pravo na potporu po osnovu ovog Programa.

1. **KRITERIJI ZA DODJELU POTPORE**

**Članak 7.**

**Pad poslovnih prihoda/primitaka**

Kriteriji za dodjelu potpora postotni je pad poslovnih prihoda/primitaka u razdoblju od 1.1. do 31.12.2020. godine u odnosu na razdoblje od 1.1. do 31.12.2019. godine.

Za prijavitelje koji nisu poslovali u cijeloj 2019. godini, kriteriji za dodjelu potpora je postotni pad poslovnih prihoda/primitaka u razdoblju u kojem su poslovali tijekom 2019. godine u odnosu s istim razdobljem u 2020. godini (isti mjeseci).

Za prijavitelje koji nisu poslovali u 2019. godini (osnovani u 2020. godini, kriterij za dodjelu potpora je postotni pad poslovnih prihoda/primitaka u razdoblju od 1.1. do 30.6.2021. godine u odnosu na razdoblje 1.7. do 31.12.2020. godine.

Na temelju postotnog pada poslovnih prihoda/primitaka svih prijavitelja izrađuje se rang lista. Prednost na rang listi imaju oni prijavitelji s većim postotnim padom poslovnih prihoda/primitaka. Prijavitelji s istim postotnim padom rangiraju se na način da prednost imaju prijave koje su ranije pristigle poštom.

1. **VISINA POTPORE**

**Članak 8.**

Visina potpore ovisi o broju zaposlenih.

Maksimalan iznos potpore po zaposlenom može biti 2.500,00 kn. Maksimalni broj zaposlenih za obračun potpore, po obrtu ili trgovačkom društvu je 5.

Ako je ukupno zatraženi iznos sredstava veći od osiguranih sredstava, prednost imaju prijavitelji s većim postotnim padom poslovnih prihoda/primitaka.

1. **RASPISIVANJE JAVNOG POZIVA I POSTUPAK PODNOŠENJA ZAHTJEVA**

**Članak 9.**

Za provedbu mjera iz ovog Programa, koje sukladno Zakonu predstavljaju potporu male vrijednosti, Grad Metković raspisuje javni poziv. Javni poziv raspisuje Gradonačelnik, a objavljuje se na službenim mrežnim stranicama Grada Metkovića i u lokalnim medijima. Prvi krug Javnog poziva bit će otvoren 14 dana. Ponovljeni Javni poziv pokrenut će se ukoliko se sredstva planirana Proračunom Grada Metkovića ne potroše u prvom krugu.

Tekst javnog poziva sadrži prihvatljive korisnike, mjere i kriterije za dodjelu potpore, popis dokumenata koji se dostavljaju uz zahtjev, rokove i način podnošenja zahtjeva, način kontrole namjenskog utroška dobivenih sredstava i podatke o informacijama.

**Članak 10.**

Uz zahtjev (Obrazac 1) za dodjelu potpora subjektima malog gospodarstva u djelatnostima pogođenim pandemijom COVID-19 prilaže se sljedeća dokumentacija:

1. Izvadak iz Sudskog registra(za trgovačka društva), Izvadak iz obrtnog registra (za obrte)
2. Godišnji financijski izvještaj (za trgovačka društva), DOH- obrazac i PPI obrazac (za obrte) ili PO-SD (za paušalne obrte) za 2019. godinu i 2020. godinu s potvrdom Porezne uprave o zaprimanju prijave – ***za poslovne subjekte koji su poslovali u 2019. godini***
3. Knjiga izlaznih računa (za trgovačka društva i obrte u sustavu PDV-a) ili Izvadak iz knjige prometa (za obrte koji nisu u sustavu PDV-a i paušale obrte) za razdoblje od 1.7 do 31.12.2020. i za razdoblje od 1.1. do 30.6.2021. godine – ***za poslovne subjekte koji nisu poslovali u 2019. godini***
4. Skupna izjava (Obrazac 2)
5. Izjava o korištenim potporama male vrijednosti (Obrazac 3)
6. Izjava o korištenim potporama male vrijednosti povezanih osoba (Obrazac 4)
7. Potvrda da prijavitelj nema nepodmirenih obveza prema Poreznoj upravi,
8. JOPPD obrazac za listopad 2021. godine s potvrdom Porezne uprave o zaprimanju prijave,
9. Potvrda trgovačkih društava kojima je osnivač Grad Metković (Čistoća Metković d.o.o., Metković d.o.o. i Metković Razvoj d.o.o.) o nepostojanju duga (original ne stariji od 30 dana od dana objave Javnog poziva)

**Na zahtjev Jedinstvenog upravnog odjela, Podnositelj zahtjeva je dužan dostaviti i druge tražene podatke i dokumentaciju potrebnu za ocjenu osnovanosti zahtjeva.**

**VII. DODJELA POTPORE**

**Članak 11.**

Sredstva za provedbu ovog Programa osigurana su u Proračunu Grada Metkovića za 2021. godinu. Potpore obrtnicima i poduzetnicima na području Grada Metkovića uslijed pandemije koronavirusa Covid-19 dodjeljuju se temeljem ovog Programa te rezultata raspisanog Javnog poziva. Zahtjev za dodjelu potpore iz ovog Programa dostavlja se na adresu: Grad Metković, Stjepana Radića 1, 20350 Metković, Povjerenstvo za dodjelu potpora poduzetnicima za ublažavanje posljedica uzrokovanih pandemijom koronavirusa COVID – 19, na propisanom obrascu i sa svim traženim prilozima unutar objavljenog roka Javnog poziva i na način definiran u Javnom pozivu.

Postupak Javnog poziva provodi Povjerenstvo za dodjelu potpora poduzetnicima za ublažavanje posljedica uzrokovanih pandemijom koronavirusa COVID – 19 (u daljnjem tekstu: Povjerenstvo), kojeg imenuje Gradonačelnik. Povjerenstvo ima predsjednika i dva člana. U obavljanju poslova dodjele potpora Povjerenstvo:

* provodi postupak Javnog poziva;
* utvrđuje pravodobnost i potpunost Zahtjeva;
* utvrđuje prihvatljivost i ispravnost Zahtjeva;
* utvrđuje rang listu.

Zahtjeve koji ne ispunjavaju uvjete ovog Programa i Javnog poziva, odbaciti će se kao nevaljane ili nepotpune.

Zahtjevi se obrađuju i rangiraju sukladno postotnom padu poslovnih prihoda/primitaka. Grad Metković će objaviti rang listu korisnika potpore na službenoj mrežnoj stranici Grada [www.grad-metkovic.hr](http://www.grad-metkovic.hr).

Na osnovu provedenog javnog poziva, dostavljenih zahtjeva i ocjene dopuštenosti pojedine potpore, rang liste, na prijedlog Povjerenstva, Gradonačelnik Grada Metkovića donosi zaključak o dodjeli potpore temeljem kojeg se sklapa **Ugovor kojim se reguliraju međusobna prava i obveze.**

Povjerenstvo ima obvezu izvijestiti korisnika da mu je dodijeljena potpora male vrijednosti te čuvati podatke i dokumentaciju o dodijeljenim potporama male vrijednosti deset godina od dana dodjele.

**Članak 12.**

Ukoliko korisnik podnese Zahtjev za odustajanjem u fazi administrativne obrade Zahtjeva za potporu, odnosno prije donošenja Odluke, davatelj će prekinuti sve aktivnosti nad Zahtjevom za potporu.

**Članak 13.**

Radi kontrole namjenskog korištenja sredstava Korisnik potpore se obvezuje Gradu Metkoviću dostaviti Izvještaj o namjenskom utrošku potpore, koji treba sadržavati Opisni izvještaj i Financijski izvještaj (bankovni izvatci, računi i sl.).

Korisnik potpore dužan je omogućiti davatelju potpore, Gradu Metkoviću kontrolu namjenskog utroška dobivene potpore.

**Članak 14.**

Grad Metković će od poduzetnika / korisnika potpore u pisanom obliku **zatražiti povrat sredstava za provedbu odobrene potpore u slučaju kada utvrdi da korisnik potpore**:

* nije realizirao troškove utvrđene ugovorom,
* nije utrošio sva odobrena sredstva,
* sredstva nije koristio namjenski.

Poduzetnik / korisnik potpore najkasnije u roku 30 dana od primitka zahtjeva, sukladno uputama Grada da to učini, vratiti će sve iznose preko utvrđenog konačnog iznosa kao i sva neutrošena sredstva te nenamjenski utrošena sredstva.

Ukoliko korisnik potpore ne vrati sredstva u roku utvrđenom ovim Programom, Grad Metković će povećati dospjele iznose dodavanjem zatezne kamate.

U slučaju kada korisnik potpore ne vrati sredstva sufinanciranja Gradu, Grad Metković će donijeti odluku o isključenju korisnika potpore iz svih gradskih potpora u narednih 5 godina.

**Članak 15.**

Bespovratna novčana sredstva koja se temeljem ovog Programa dodjeljuju smatraju se državnim potporama male vrijednosti (de minimis potporama) te stoga postoji obveza primjene uvjeta za dodjelu potpore male vrijednosti sukladno važećim pravilima o potporama male vrijednosti iz Uredbe komisije (EU) br. 1407/2013. (Službeni list Europske unije, serija L, broj 352/1, 24. prosinca 2013.).

Osnovne odredbe iz ove Uredbe su:

Potporom male vrijednosti smatra se svaka potpora pojedinom poduzetniku čiji ukupni iznos ne prelazi 200.000,00 eura u kunskoj protuvrijednosti prema srednjem tečaju Hrvatske narodne banke na dan isplate u razdoblju od tri fiskalne godine (tekuća i dvije prethodne godine), neovisno o razini davatelja koji dodjeljuje potporu male vrijednosti (ministarstva, gradovi, županije i sl.). Pri tome, ukupna potpora male vrijednosti koja se dodjeljuje poduzetniku u sektoru cestovnog prometa ne smije premašiti 100.000,00 eura tijekom bilo kojeg razdoblja od tri fiskalne godine.

Sukladno članku 2., točka 2. Uredbe 1407/2013., pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa: a) jedno poduzeće ima većinu glasačkih prava dioničara ili članova u drugom poduzeću; b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća; c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća; d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću. Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.

Prije dodjele potpore male vrijednosti, korisnik potpore dužan je davatelju (u ovom slučaju, Gradu Metkoviću) dostaviti izjavu o svim drugim potporama male vrijednosti koje je zaprimio tijekom tekuće godine kao i tijekom prethodne dvije fiskalne godine, neovisno o razini davatelja potpora male vrijednosti, kako bi se izbjegla moguća prekomjerna dodjela državne potpore.

Davatelj državne potpore prilikom dodjele državne potpore male vrijednosti ima obvezu izvijestiti korisnika da mu je dodijeljena potpora male vrijednosti, voditi evidenciju o dodijeljenim potporama male vrijednosti po pojedinim korisnicima, te čuvati podatke o dodijeljenim potporama male vrijednosti deset godina od dana dodjele.

Grad Metković će podatke o dodijeljenim potporama male vrijednosti, sukladno Pravilniku o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti („Narodne novine“ br. 125/17), dostaviti Ministarstvu financija RH na način propisan rečenim Pravilnikom.

1. **PRAVO NA PRISTUP INFORMACIJAMA**

**Članak 16.**

Sukladno Zakonu o pravu na pristup informacijama (NN 25/13, 85/15), Grad kao tijelo javne vlasti obvezan je radi upoznavanja javnosti omogućiti pristup informacijama o svom radu pravodobnom objavom na mrežnim stranicama.

Dostavljanjem dokumentacije na Javni poziv i donošenjem Zaključka o dodjeli potpore, korisnik sredstava daje odobrenje Gradu Metkoviću da osnovne podatke o korisniku i odobrenoj potpori objavi na službenoj mrežnoj stranici Grada Metkovića te u drugim izvještajima.

Informacije o rezultatima Javnog poziva i dodjeli potpora objavit će se na mrežnim stranicama Grada Metkovića [www.grad-metkovic.hr](http://www.grad-metkovic.hr).

**VIII. ZAVRŠNE ODREDBE**

**Članak 17.**

Financijska sredstva za potpore koje su predmet ovog Programa osigurana su Proračunu Grada Metkovića za 2021. godinu.

**Članak 18.**

Ovaj Program stupa na snagu prvog dana od dana objave u službenom glasilu Grada Metkovića, Neretvanskom glasniku.